DIY – Φωτιστικό για την κουζίνα - TeleiosGamos.gr
Αν στο σπίτι σας, στο σπίτι των γονιών ή των παππούδων σας υπάρχουν παλιά μαγειρικά σκεύη, μην τα πετάτε, αλλά επαναχρησιμοποιήστε τα για κάποιο άλλο λόγο. Το repurposing αντικειμένων είναι μια δημιουργική και … οικολογική δραστηριότητα, που δίνει νέα ζωή σε παλιά αντικείμενα και πρακτικές – οικονομικές λύσεις σε εμάς, αφού μπορούν να συνεχίσουν να μας είναι χρήσιμα!
Το φωτιστικό στην κουζίνα της φωτογραφίας, ήταν κάποτε ένα σουρωτήρι για τα μακαρόνια. Τα θυμάστε εκείνα τα ωραία σουρωτήρια που είχε παλιά η μαμά σας; Ένα τέτοιο ήταν και αυτό, που παραγκωνίστηκε όταν τη θέση του στο ντουλάπι την πήρε ένα καινούριο, λαμπερό και μοντέρνο σουρωτήρι.
Για να φτιάξετε το φωτιστικό – σουρωτήρι η διαδικασία είναι απλή, όπως και τα υλικά που θα χρειαστείτε
Αγοράστε ένα έτοιμο ντουί με καλώδιο για να μην παιδευτείτε καθόλου με συναρμολόγηση και σύνδεση καλωδίων στο ντουί.
Ανοίξτε με ένα τρυπάνι μια τρύπα στον πάτο του σκεύους και περάστε το καλώδιο (αφού έχετε βγάλει από αυτό, το πάνω μέρος, το οποίο κρύβει τις συνδέσεις και ακουμπάει στο ταβάνι) ….
Τώρα μπορείτε να κρεμάσετε το φωτιστικό (αφού περάσετε πάλι το πάνω μέρος στο καλώδιο) και να το συνδέσετε στη γραμμή του ρεύματος. Μόλις τελειώσετε, βιδώστε και τη λάμπα και είστε έτοιμοι. Αυτό ήταν! Αν δεν έχετε τις γνώσεις για να συνδέσετε μόνοι σας το φωτιστικό στη γραμμή του ρεύματος, τότε αναθέστε σε κάποιον που γνωρίζει και φροντίστε να κατεβάσετε τη συγκεκριμένη ασφάλεια για σιγουριά!
Άλλες ιδέες για DIY projects με παλιά μαγειρικά σκεύη
{loadposition banner_con}Τι άλλο σκέφτεστε ότι θα μπορούσε να γίνει ένα τέτοιο σουρωτήρι, εκτός από φωτιστικό; Θα μπορούσε να είναι μια φρουτιέρα; Μάλλον ναι και μάλιστα με μεγάλη επιτυχία. Θα μπορούσε να είναι μια γλάστρα, που δεν θα μοιάζει με τις υπόλοιπες; Μάλλον ναι και μάλιστα θα ήταν ωραία ακόμη και κρεμαστή (αρκεί να την κατεβάζετε όταν την ποτίζετε).
Αν ανακαλύψετε λοιπόν κάποιο παλιό ταψί μπορείτε να το μετατρέψετε σε πίνακα σημειώσεων για μαγνητάκια.
Αν βρείτε έναν παλιό τετράγωνο τρίφτη κάντε τον φωτιστικό ή ακόμη και διακοσμητικό πάνω από ένα κερί, ώστε να περνάει το φως του κεριού από τις τρύπες του.
Με τις παλιές κουτάλες (διαφόρων τύπων) και πηρούνες διακοσμήστε ακτινωτά γύρω από ένα ρολόι τοίχου.
Παλιές μπακιρένιες κατσαρόλες και βαθιά σκεύη γίνονται πολύ ωραίες γλάστρες ή βάσεις για να κάνετε κάθε είδους διακοσμήσεις ανάλογα με την εποχή.
Φαντασία και όρεξη να έχετε και οι ιδέες θα σας έρχονται η μία μετά την άλλη!
DIYδιακόσμησηκατασκευές